Óvodavezetői munkacsoport

KPSZTI, 2013. november 5.

Egészségnevelés az oktatás szolgálatában

Dr. Falus András

A többségi és kisebbségi magyar társadalom romló fizikai és lelki állapota és távlati kilátásai minden felelősen gondolkodó számára kötelező feladatokat jelölnek ki az egészségnevelés terén. A proaktív interakció a szakember és egyén között minden korosztályban lényeges, de az egészséges életvitel jövőbeli mintázatának alakítása és az elért eredmények fenntarthatósága szempontjából különös figyelmet érdemel a jövő nemzedék, a gyermekek, a fiatal és a legfiatalabb korosztály.

Szilárd meggyőződésünk, hogy az életmód, a környezettudatosság, a pozitív hatású kisebb és tágabb emberi közösségek kialakítása életminőségünk kulcsa, egyben - és ez külön hangsúlyt érdemel -, elsajátítható, tanulható folyamat. Az EDUVITAL koncepció lényege lehetőségeink megvilágítása, ezzel együtt "kézzel foghatóvá" tétele, hiszen gyakorlatban hasznosítható, alkalmazható módszereket kívánunk bemutatni. Nagyon lényeges alapelv a *komplexitás,* hiszen a fizikai és mentális higiénia kérdései például elválaszthatatlanok a környezet megóvása és a stresszkezelés kérdéseitől. Kiemelt jelentősége van a táplálkozási, mozgási kultúra mellett a művészeteknek az egészség (=egész-ség) megőrzésében és teljessé tételében. Mindezek megismertetése, és "átélhetővé tétele" - különösen a fiatal generációk számára - kulcskérdés a magyar társadalom jövőjét illetően.

Az EDUVITAL Nonprofit Egészségnevelési Társaság az egészségre (= EGÉSZ-SÉG) vonatkozó sokoldalú oktatási- nevelési programokat fejleszt ki az elsősorban az ifjúságra közvetlenül ható szakemberek (pedagógusok, háziorvosok, védőnők, lelkészek, szociális munkások) és szülők számára.

Nézeteink szerint az egészségtudatosság jelentős mértékben függ a korszerű orvosbiológiai és pszichoszociális tudás széleskörű hozzáférhetőségétől valamint ezzel együtt a társadalom tagjainak személyes motivációjától is. Ezért feladatunk és felelősségünk az alapellátásban résztvevők prevenciós, egészségnevelési szerepének növelése, a háziorvosi, iskola- és foglalkozás-környezet egészségügyi ellátás prevenciós szemléletű átalakítása.